ബഷീര്: സര്ഗാത്മകതയുടെ നിലക്കാത്ത പ്രവാഹം ഡോ. എന്.പി ഹാഫിസ് മുഹമ്മദ് റിയാദ്: മലയാളമുള്ള കാലത്തോളം ബഷീര് വായിക്കപ്പെടുമെന്നും സര്ഗാത്മകതയുടെ നിലക്കാത്ത പ്രവാഹമാണ് ബഷീര് കൃതികളെന്നും എഴുത്തുകാരനും സാമൂഹിക നിരീക്ഷകനുമായ ഡോ. എന്.പി ഹാഫിസ് മുഹമ്മദ് പറഞ്ഞു. ചേതനാ ലിറ്റററി ഫോറം സംഘടിപ്പിച്ച ബഷീര്: എഴുത്തും ജീവിതവും സാഹിത്യ സായാഹ്നത്തില് സംസാരിക്കുകയായിരുന്നു അദ്ദേഹം. ബഷീറിന്റെ സമ്ബൂര്ണ കൃതികള് പതിനെട്ട് പതിപ്പുകള് പുറത്തിറങ്ങിയതും അദ്ദേഹത്തെ കുറിച്ച് നൂറോളം പുസ്തകങ്ങള് രചിക്കപ്പെട്ടതും ആ പ്രതിഭയുടെ സര്ഗശേഷിക്കും ജനപ്രിയതക്കുമുള്ള ഉദാത്തമായ ഉദാഹരണമാണ്. സൂഫി ലാളിത്യത്തിന്റെ ആഴം, ജ്ഞാനിയോടും സാധാരണക്കാരനോടുമുള്ള ഒരേ ഭാഷ, കപടതയില്ലാത്ത രചന എല്ലാം ബഷീറിന്റെ പ്രത്യേകതകളായിരുന്നു. കീഴാളരുടെ, മുറിവേറ്റവരുടെ, പ്രണയ നൈരാശ്യം വന്നവരുടെയെല്ലാം നോവുകള് പങ്കുവെച്ച് ഒരു ഇതിഹാസമായി മാറുകയായിരുന്നു അദ്ദേഹത്തിന്റെ കഥാപാത്രങ്ങളോരോന്നും. ബഷീറിയന് ജീവിതത്തിന്റെ അടരുകളോരോന്നായി പുറത്തെടുത്തു ഹാഫിസ് മുഹമ്മദ് സംസാരിച്ചു. വൈകാരിക മുഹൂര്ത്തങ്ങളും ഒടുവില് ഒരു കുടുംബമായി മാറിയ ജീവിത യാഥാര്ഥ്യങ്ങളും അദ്ദേഹം പങ്ക് വെച്ചപ്പോള് പലതും പുതിയ അറിവുകളായി മാറി. എഴുത്തുകാരന് ജോസഫ് അതിരുങ്കല് ചര്ച്ചയില് പങ്കെടുത്തു. എല്ലാവരും ഇന്ന് മതിലുകള്ക്കുള്ളിലാണെന്നും എങ്ങും നാം നിരീക്ഷിക്കപ്പെടുകയാണെന്നും സ്വാതന്ത്ര്യമെന്നത് പുതുലോകത്തെ സ്വപ്നം മാത്രമാണെന്നും അദ്ദേഹം പറഞ്ഞു. അക്ഷരലോകത്തെ അസ്തമിക്കാത്ത നക്ഷത്രമാണ് ബഷീറെന്നും അദ്ദേഹം വിശേഷിപ്പിച്ചു. മതിലുകള്: ഏകപത്ര നാടകത്തില് കാതറിന് സാഹിത്യ പ്രവര്ത്തകരായ സുബൈദ കോമ്ബില്, നിഖില സമീര്, ഷഹനാസ് സാഹില് എന്നിവരും കഥാകാരന്റെ എഴുത്തിന്റെയും ജീവിതത്തിന്റെയും അതിശയിപ്പിക്കുന്ന ജനപ്രിയതയും ദാര്ശനികതയും പങ്കുവെച്ചു. ഇന്നും ബഷീറിന്റെ നാടും വീടും കാണാന് വേണ്ടി, കസേരയും മാങ്കോസ്റ്റ് മരവും തൊടാന് വേണ്ടി ജനങ്ങള് വന്നുകൊണ്ടിരിക്കുന്നത് അദ്ദേഹം എഴുതിയത് കടലാസിലായിരുന്നില്ല, മനുഷ്യരുടെ ഹൃദയത്തിലായിരുന്നുവെന്നതിന്റെ തെളിവാണെന്ന് അവര് അഭിപ്രായപ്പെട്ടു. ചേതന ലിറ്റററി ഫോറം പ്രസിഡന്റ് ഡോ. മുഹമ്മദ് ലബ്ബ പരിപാടിയില് അധ്യക്ഷത വഹിച്ചു. റസാഖ് മുണ്ടേരി അവതാരകനായിരുന്നു. ചേതനാ ഭാരവാഹികളായ അഷ്റഫ് കൊടിഞ്ഞി സ്വാഗതവും നൈസി സജ്ജാദ് നന്ദിയും പറഞ്ഞു. കാതറിന് വേഷമിട്ട് അഷ്റഫ് കൊടിഞ്ഞി രചനയും സംവിധാനവും ചെയ്ത മതിലുകള് എന്ന ഏകപത്ര നാടകവും അരങ്ങേറി.